Rådets resolution

af 25. juni 2001

om udveksling af dna-analyseresultater

(2001/C 187/01)

RÅDET FOR DEN EUROPÆISKE UNION,

SOM MINDER OM målene i traktaten om den Europæiske Union,

SOM TAGER HENSYN TIL beskyttelse af personoplysninger som omhandlet i Europarådets konvention nr. 108 om beskyttelse af det enkelte menneske i forbindelse med elektronisk databehandling af personoplysninger (undertegnet i Strasbourg den 28. januar 1981), i anbefaling (87)15 fra Europarådets Ministerudvalg om politiets brug af personoplysninger og, hvor det er relevant, i anbefaling (92)1 af 10. februar 1992 fra Europarådets Ministerudvalg om "The use of DNA analysis within the framework of the criminal justice system",

SOM MINDER OM Rådets resolution af 9. juni 1997 om udveksling af dna-analyseresultater(1),

SOM TAGER HENSYN TIL det arbejde vedrørende harmonisering af dna-markører og dna-teknikker, som er blevet udført af dna-Gruppen under Det Europæiske Net af Retsmedicinske/Kriminaltekniske Institutter (ENFSI), der er blevet oprettet i forbindelse med Den Europæiske Unions Stop-program i henhold til Rådets fælles aktion 96/700/RIA af 29. november 1996 vedrørende et tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn(2);

SOM TAGER I BETRAGTNING, at der er tekniske aspekter i forbindelse med dna-undersøgelser, som der må tages hensyn til ved udviklingen af samarbejdsaktiviteter,

SOM TAGER I BETRAGTNING, at det har vist sig, at dna-analyser er af stor værdi for kriminalefterforskningen, og at effektiv udveksling af dna-analyseresultater vil kunne forbedres, hvis man anvender de samme dna-markører,

SOM ER OVERBEVIST OM, at en sådan udveksling er af afgørende betydning for bekæmpelse af kriminalitet på en kontrolleret, effektiv og systematisk måde,

SOM TAGER HENSYN TIL, at det derfor med henblik på anvendelse i forbindelse med en sådan udveksling vil være hensigtsmæssigt at opstille en foreløbig minimumsliste over dna-markører, der anvendes i forbindelse med kriminaltekniske dna-analyser i medlemsstaterne,

SOM UNDERSTREGER, at udveksling af dna-analyseresultater kun bør finde sted, hvis der er grund til at tro, at en sådan udveksling kan tilvejebringe relevante oplysninger i forbindelse med en strafferetlig undersøgelse,

HAR VEDTAGET FØLGENDE RESOLUTION:

I. DEFINITIONER

1. Ved "dna-markør" forstås det locus i et molekyle, der typisk indeholder forskellige oplysninger om forskellige enkeltpersoner.

2. Ved "dna-analyseresultat" forstås en bogstav- eller talkode, der sammensættes på grundlag af analysen af et eller flere dna-loci og anvendes til indberetning. F.eks. betyder dna-analyseresultat D3S1358 14-15, D21S11 28-30, at undersøgte er type 14-15 med hensyn til dna-markør D3S1358 og type 28-30 med hensyn til dna-markør D21S11.

3. Ved "Det Europæiske Standardsæt (ESS)" forstås det sæt dna-markører, der er opført i bilag I.

4. Ved "ESS-markør" forstås en dna-markør, der indgår i Det Europæiske Standardsæt (ESS).

5. Ved "ESS-analyseresultat" forstås et dna-analyseresultat baseret på ovennævnte dna-markører, som indgår i ESS.

II. KRIMINALTEKNISKE DNA-TEKNIKKER

1. I forbindelse med kriminaltekniske dna-analyser opfordres medlemsstaterne til at anvende mindst de dna-markører, der er opført i bilag I, der udgør ESS, for at lette en udveksling af dna-analyseresultaterne.

2. Medlemsstaterne opfordres til at opbygge ESS-analyseresultaterne i overensstemmelse med videnskabeligt afprøvede og godkendte dna-teknikker, der bygger på undersøgelser, der er foretaget inden for rammerne af dna-Gruppen under Det Europæiske Net af Retsmedicinske/Kriminaltekniske Institutter (ENFSI). Medlemsstaterne bør på opfordring kunne specificere de anvendte kvalitetskrav og præstationsprøvninger.

III. UDVEKSLING AF DNA-ANALYSERESULTATER

1. Det henstilles til medlemsstaterne, at de, når de udveksler dna-analyseresultater, begrænser disse til kromosomområder uden genetisk ekspression, dvs. som ikke vides at give oplysninger om særlige arvelige kendetegn.

2. Dna-markørerne i bilag I vides ikke at indeholde oplysninger om særlige arvelige kendetegn. Hvis videnskaben udvikler sig sådan, at det kan afgøres, at en dna-markør, der er anbefalet i denne resolution, giver oplysninger om særlige arvelige kendetegn, anbefales medlemsstaterne ikke længere at anvende denne markør, når der udveksles dna-analyseresultater. Medlemsstaterne anbefales også at være rede til at tilintetgøre dna-analyseresultater, de har modtaget, hvis disse dna-analyseresultater viser sig at indeholde oplysninger om særlige arvelige kendetegn.

3. Medlemsstaterne opfordres til at benytte formularen i bilag II, der bygger på den standard, der allerede anvendes inden for andre internationale organisationer, som f.eks. Interpol, med henblik på udveksling af resultater, der opnås på grundlag af ESS. Medlemsstaterne anmodes indtrængende om at udpege et kontaktpunkt til dette formål.

4. For at lette udvekslingen af dna-analyseresultater mellem medlemsstaterne bør det overvejes, om dette kan ske ved elektronisk overførsel.

5. Bestemmelserne i punkt 1 og 2 berører ikke bilaterale arrangementer mellem medlemsstaterne vedrørende anvendelsen af specifikke dna-markører, der er oprettet i overensstemmelse med national lovgivning.

(1) EFT C 193 af 24.6.1997, s. 2.

(2) EFT L 322 af 12.12.1996, s. 7.

BILAG I

Det Europæiske Standardsæt (ESS) består af følgende dna-markører:

D3S1358

VWA

D8S1179

D21S11

D18S51

HUMTH01

FGA.

BILAG II

>PIC FILE= "C_2001187DA.000302.EPS">

>PIC FILE= "C_2001187DA.000401.EPS">